Angelique se ekskêrel gevonnis vir moordChristopher (Stoffie) Watson en Angelique Fourie ( Christopher (Stoffie) Graham Watson is Woensdag gevonnis vir die moord op sy eksmeisie Angelique Fourie (27). Watson (33) is in die hooggeregshof wat in Delmas, Mpumalanga, sit, tot lewenslange tronkstraf gevonnis vir die moord en ’n bykomende drie jaar vir aanranding nadat hy skuld beken het. Watson het hom in November verlede jaar by die Norkem Park-polisiestasie in Kempton Park oorgegee, ’n dag nadat Fourie se bebloede liggaam in haar meenthuis in die Terra Nova-kompleks in Trichardt gevind is. Sy het ’n oop wond aan haar nek gehad. Watson het haar voor hul driejarige dogtertjie vermoor. Watson het deur sy prokureur aan die hof gesê dat hy die aand van 7 November 2021 na Fourie se huis is waar hy haar en ’n vriend aangetref het. ŉ Hewige argument het tussen Watson en die vriend ontstaan en Watson het hom aangerand. Fourie het tussenbeide getree en Watson het ’n kombuismes gevat en haar verskeie kere gesteek. Sy is in die badkamer dood.